Gesin kom op skedel af tydens stranduitstappieArgieffoto: pixabay.com ŉ Gesin wat met vakansie was by Boknes naby Kenton-on-Sea in die Oos-Kaap, het ŉ gruvonds gemaak tydens ŉ uitstappie langs die strand. ŉ Man en sy gesin het Sondagmiddag langs die strand gestap toe hulle naby die strandmeer op ŉ skedel afgekom het, het kapt. Mali Govender, woordvoerder van die polisie, gesê. “Hy het aanvanklik gedink dis ŉ ronde klip in die sand waarna hy om dit begin grou het en gesien het dit is ŉ menslike skedel.” Volgens Govender is die polisie ontbied waarna nog menslike oorskot op die toneel gevind is. Die beendere wat gevind is, is na die departement van gesondheid se forensiese afdeling gestuur vir verdere ondersoek. “Die polisie het ŉ geregtelike doodsondersoek begin. Volgens ons rekords is niemand in die area as vermis aangemeld nie en speurders probeer om die identiteit van die oorledene vas te stel.” Enige iemand met inligting word versoek om sers. Gxogxo van die Alexandria-polisiestasie te kontak by 046 653 0248 of Stop Misdaad by 08600 10111.